text: Chandermohan.Sharma@timesgroup.com बॉलिवुड में धर्म और आस्था के नाम पर क्रिमिनल की ऐंट्री और अपराध कर चुके धर्मगुरुओं पर फिल्में बनाने का ट्रेंड बरसों से चला आ रहा है। बेशक ऐसे पाखंडी बाबाओं या धर्मगुरुओं पर बनी अक्षय कुमार की 'ओएमजी' और आमिर खान स्टारर 'पीके' ने बॉक्स ऑफिस पर रेकॉर्ड कमाई करने के साथ हर किसी से जमकर वाहवाही बटोरी, लेकिन ऐसा सिर्फ टॉप ऐक्टर या बैनर की फिल्मों के साथ हुआ है, वर्ना नई स्टार कास्ट के साथ सीमित बजट में बनी ऐसी ज्यादतर फिल्में बॉक्स ऑफिस पर कमाई करना तो दूर अपनी लागत तक भी वसूल नहीं कर पाती। इस सप्ताह रिलीज हुई ग्लोबल बाबा भी एक ऐसी ही फिल्म है जिसे मेकर ने पूरी ईमानदारी के साथ स्टार्ट टू लास्ट एक ही ट्रैक पर बनाया है, लेकिन इसके बावजूद कमजोर प्रमोशन और बॉक्स ऑफिस पर बिकाऊ स्टार की गैरमौजूदगी के चलते इस फिल्म को न तो कमाई करने वाले सिनेमाघर मिल पाए। बॉलिवुड की खबरें पढ़ें फेसबुक पर, लाइक करें NBTMovies कहानी : क्रिमिनल चिलम पहलवान (अभिमन्यु सिंह) का स्टेट की एक प्रभावशाली एक्स मिनिस्टर भानुमती एनकाउंटर कराना चाहती है। दरअसल, इस बार चुनाव में भानुमती की पार्टी हार गई और भानुमति नहीं चाहती कि उसके इशारों पर काम करने वाला क्रिमिनल आने वाले दिनों में उसके खिलाफत करने लगे। ऐसे में भानुमती अपने एक खास विश्वासपात्र पुलिस अफसर जैकब (रवि किशन) को चिलम पहलवान का एनकाउंटर करने के काम पर लगाती है। चिलम पहलवान जैकब को चकमा देकर भागने में कामयाब हो जाता है। चिलम पहवान पुलिस से बचते बचाते बुरी तरह घायल अवस्था में हरिद्वार पहुंचता है, जहां कुंभ का मेला चल रहा है। यहीं चिलम की मुलाकात डमरू बाबा (पकंज त्रिपाठी) से होती है जो कभी उसी तरह का क्रिमिनल था, लेकिन अब वह यहां मौनी बाबा बनकर भोले भाले लोगों को लूटने में लगा है। डमरू बाबा चिलम पहलवान को समझाता है अगर दिन रात मौजमस्ती करना और बैठे बिठाएं करोड़ों की दौलत और नाम कमाना है तो बाबा बन जाओ। राजनेता और पुलिस भी आपके सामने हाथ बांधे खड़े होंगे। बस यहीं से अपराध की दुनिया का सरगना चिलम बाबा ग्लोबल बाबा का चोला पहनकर अपना दबदबा बनाना शुरू करता है।  ऐक्टिंग : डमरू बाबा उर्फ मौनी बाबा के किरदार में पंकज त्रिपाठी ने बेहतरीन अभिनय किया है। अभिमन्यु सिंह अपने किरदार में पूरी तरह से फिट रहे, वहीं रवि किशन को लंबे अर्से बाद अच्छा किरदार मिला और अपने किरदार को उन्होंने पूरी ईमानदारी के साथ निभाया। टीवी रिपोर्टर के रोल में संदीपा घर बस ठीक-ठाक रही। प्रदेश के होम मिनिस्टर दल्लु यादव के रोल में अखिलेंद्र मिश्रा का काम परफेक्ट है। डायरेक्शन : तारीफ करनी होगी यंग डायरेक्टर मनोज तिवारी की जिन्होंने स्टार्ट टू लास्ट कहानी को ट्रैक पर रखा। सीमित बजट के बावजूद उन्होंने फिल्म को किसी स्टूडियो में शूट न करके कहानी और माहौल पर फिट लोकेशन पर शूट किया। संगीत : फिल्म में ऐसा कोई गाना नहीं जो थिएटर से बाहर आने के बाद आपको याद रह सके। क्यों देखें : अगर आप समाज में कुकुरमुत्ते की तरह जगह बना रहे पाखंडी बाबाओं और धर्मगुरुओं से जुड़े विषयों पर बनी फिल्में देखना पसंद करते हैं तो यह फिल्म देख सकते हैं, लेकिन कुछ नया और अलग देखने की चाह में थिऐटर जा रहे हैं तो निराश हो सकते हैं। 